***Domino*** je EP slovenskej speváčky Ronie, ktoré vyšlo 5. novembra 2019 bez hudobného vydavateľstva. Nahrávka obsahuje 7 skladieb.

Z EP vyšli 3 single, ku ktorým boli natočené i videoklipy. Ako pilotný singel vyšla skladba „Bam Bam" s Majkom Spiritom. EP taktiež obsahuje singel „Bonnie and Clyde" z roku 2017.

Na nahrávke hosťovali zvučné mená ako Majk Spirit, Dominika Mirgová či ADiss. Na jednotlivých skladbách sa podieľala až pätica producentov – Viktor Hazard, DJ Wich, Grimaso, Hoodini a ADiss.

Turné k EP s názvom *Ronie Domino Tour 2020* bolo plánované na máj 2020 v siedmych slovenských mestách, avšak kvôli pandemickým opatreniam sa nakoniec nemohlo uskutočniť.

Pozadie vzniku EP
-----------------

Celé skompletizovanie EP trvalo približne dva roky. Bolo pôvodne plánované ako štúdiový album, napokon sa však spolu so svojím tímom rozhodla, že na úvod ponúkne fanúšikom menšiu porciu skladieb. Po starostlivom výbere z viacerých demoverzií na album napokon vybrala sedem skladieb – štyri sólové skladby a tri spolupráce. Skladby sú, ako sama priznala, plné emócií a príbehov, či už zo svojho života alebo zo života ľudí v jej okolí.

> „K srdcu mi najviac prirástla emocionálne Slowmo, ale najobľúbenejšiu mám Domino, preto som po nej pomenovala i celé EP," vyjadrila sa Ronie.
> 
>

Vydanie a predaj
----------------

​​​​​​​Predpredaj EP odštartoval 29. októbra 2019 prostredníctvom internetového obchodu Spinaker. Zakúpené EP v predpredaji boli takisto odoslané aj s podpisom. EP vyšlo 5. novembra 2019 v limitovanom náklade a po jeho vypredaní bolo k dispozícii už len v digitálnej forme.

Nahrané skladby
---------------

Videoklip ku skladbe **„Bonnie and Clyde"** vyšiel ešte v apríli 2017. Prvým singlom z albumu sa stala skladba **„Bam Bam"** v spolupráci s Majkom Spiritom. Videoklip ku skladbe vyšiel v júli 2019. Druhý singel **„Stále"**, na ktorom hosťovala Dominika Mirgová, vyšiel v októbri 2019. Do tohto duetu ako prvú oslovila speváčku Mishu, ktorá bola v detstve jej veľkým speváckym idolom. Speváčka so spoluprácou súhlasila, napokon sa im ju však kvôli časovej vyťaženosti Mishy nepodarilo zrealizovať. Skladbu produkoval Hoodini. Éru debutového EP uzatvára rovnomenný singel **„Domino"**, ktorý vyšiel v októbri 2020.

Krst albumu
-----------

Krst EP sa konal 13. novembra 2019 v kruhu rodiny, priateľov, kolegov a médií v bratislavskej Positive Restaurant. EP krstili kolegovia, ktorí na nahrávke spolupracovali – raper Majk Spirit, speváčka Dominika Mirgová a producenti Grimaso, Viktor Hazard a spevák a raper ADiss.

Zoznam skladieb
---------------

| # | Názov skladby | Zložil(i) | Dĺžka |
| --- | --- | --- | --- |
| 1. | „Slowmo"   | ADiss / Ronie | 3:48 |
| 2. | „Stále" (hosť: Dominika Mirgová) | Hoodini / Ronie, ADiss | 3:08 |
| 3. | „Zadaný"   | Grimaso / Ronie | 3:15 |
| 4. | „Každý deň" (hosť: ADiss) | DJ Wich / Ronie, ADiss | 4:00 |
| 5. | „Domino"   | Hoodini / Ronie, ADiss | 3:03 |
| 6. | „Bam Bam" (hosť: Majk Spirit) | Viktor Hazard / Ronie, Majk Spirit | 3:15 |
| 7. | „Bonnie and Clyde"   | Hoodini / Ronie | 3:45 |

Výroba albumu
-------------

* Ronie (1-6), Dominika Mirgová (2), ADiss (4), Majk Spirit (6) - spev
* Ronie (1-6), ADiss (2, 4, 5), Majk Spirit (6) - texty piesní
* Ronie (1-6), ADiss (4), Hoodini (5), Viktor Hazard (6) - melodické linky
* Marek Šurin - mix a mastering

Externé odkazy
--------------

* *Ronie – Domino* na Discogs

Referencie
----------

1. ↑   *RONIE DOMINO TOUR 2020* [online]. ticketportal.sk, [cit. 2023-10-22]. Dostupné online.
2. ↑   *Ronie oficiálne uzatvára hudobnú éru debutového EP DOMINO* [online]. rockandpop.eu, [cit. 2023-10-22]. Dostupné online.
3. 1 2 3   *Začiatok sľubnej kariéry: Ronie krstila prvé EP, podporila ju Mirgová aj známi raperi* [online]. hudba.zoznam.sk, [cit. 2023-09-17]. Dostupné online.
4. ↑   *Ronie vydala debutové EP DOMINO* [online]. skolske.sk, [cit. 2023-10-22]. Dostupné online.
5. ↑   *RONIE VYDÁVA DEBUTOVÉ EP DOMINO. POKRSTILI JEJ HO KOLEGOVIA MAJK SPIRIT, DOMINIKA MIRGOVÁ, GRIMASO, VIKTOR HAZARD A ADISS.* [online]. gregi.net, [cit. 2023-10-22]. Dostupné online.